b'\n_START_ARTICLE_\nEva Lisec\n_START_SECTION_\nZgodnja leta \xe2\x80\x93 od rokometa do ko\xc5\xa1arke\n_START_PARAGRAPH_\nEva Lisec je svojo \xc5\xa1portno pot za\xc4\x8dela v sezoni 2005/2006 kot \xc4\x8dlanica mlaj\xc5\xa1ih ekip \xc5\xbeenskega rokometnega kluba Sevnica. Tam je odigrala tri sezone, zadnjo leta 2007/2008. V vseh sezonah je bila klju\xc4\x8dna igralka ekipe, najuspe\xc5\xa1nej\xc5\xa1a je bila v zadnji sezoni, ko je na 17 tekmah nasprotnicam zabila 144 golov. Po razpadu \xc5\xbdRK Sevnica se je Eva v sezoni 2009/2010 pridru\xc5\xbeila ko\xc5\xa1arkarski \xc5\xa1oli v Sevnici. Nad igro se je navdu\xc5\xa1ila in tako se je za\xc4\x8dela njena ko\xc5\xa1arkarska pot.\n_START_SECTION_\nSezona 2010/2011 (\xc5\xbdKK Grosuplje)\n_START_PARAGRAPH_\nProfesionalno pot je za\xc4\x8dela v sezoni 2010/2011 v \xc5\xbeenskem ko\xc5\xa1arkarskem klubu Grosuplje. Pod taktirko trenerja Tea Hoj\xc4\x8da je hitro napredovala in si zagotovila redno minuta\xc5\xbeo v slovenski kadetski ligi. V tej sezoni je bila pomemben \xc4\x8dlen, ko je njena ekipa osvojila naslov dr\xc5\xbeavnih prvakinj v konkurenci kadetinj. Isto sezono je Eva zaigrala \xc5\xbee na petih tekmah prve slovenske \xc5\xbeenske ko\xc5\xa1arkarske lige kjer je dosegala po 8,6 to\xc4\x8dk in 8,5 skokov na tekmo. Za uspe\xc5\xa1no prvo sezono je bila nagrajena z vpoklicem v kadetsko reprezentanco. Po manj kot enem letu treniranja je bila najbolj\xc5\xa1a posameznica slovenskih kadetinj s povpre\xc4\x8djem 12,7 to\xc4\x8dk in 9,6 skokov na tekmo. Na prvenstvu je imela najbolj\xc5\xa1i procent meta iz igre (59%), bila pa je tudi 7. skakalka turnirja.\n_START_SECTION_\nSezona 2011/2012 (\xc5\xbdKK Grosuplje)\n_START_PARAGRAPH_\nSezono 2011/2012 je ravno tako odigrala v \xc5\xbdKK Grosuplje. Igrala je kadetsko, mladinsko in \xc4\x8dlansko ligo. V prvenstvu kadetinj je s svojo ekipo zasedla kon\xc4\x8dno drugo mesto. Ravno tako je bila s svojo ekipo druga v mladinskem prvenstvu. Tudi po tej sezoni je bila vpoklicana v mladinsko reprezentanco, kjer se je zelo izkazala. Na tekmovanju v Divizija A je bila najbolj\xc5\xa1a posameznica reprezentance, bila pa je tudi najbolj\xc5\xa1a skakalka celotnega prvenstva z 12,4 skoki na tekmo in pa tudi osma strelka prvenstva.\n_START_SECTION_\nSezona 2012/2013 (\xc5\xbdKK Celje)\n_START_PARAGRAPH_\nV sezoni 2012/2013 je sledil prestop v najmo\xc4\x8dnej\xc5\xa1i slovenski \xc5\xbeenski ko\xc5\xa1arkarski klub Athlete Celje, kjer je pri\xc5\xa1la pod taktirko trenerja Damirja Grgi\xc4\x8da.'